Broj: 711-I-2253-P-172-21/22-06-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa te povodom neanonimne prijave podnesene protiv dužnosnika Davora Orlovića, tajnika Hrvatskoga sabora**,na 191. sjednici, održanoj 21. listopada 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Davora Orlovića, tajnika Hrvatskoga sabora, neće se pokrenuti, s obzirom da iz prikupljenih podataka i dokumentacije u vezi navoda o ostvarivanju prava na isplatu plaće za obavljanje dužnosti tajnika Hrvatskoga sabora te prava na korištenje službenog vozila 24 sata dnevno po isteku mandata tajnika Hrvatskog sabora, ne proizlazi da je u postupanju ili propustu dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 27. srpnja 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4072-P-172/21-01-2. U predmetnoj prijavi, koja je Povjerenstvu poslužila kao izvor informacija za daljnje postupanje, navodi se da je sukladno Poslovniku Hrvatskoga sabora uobičajena praksa bila da se tajnik bira na prvoj konstituirajućoj sjednici Hrvatskoga sabora, a što je trebalo biti 2020. godine u srpnju kada je Davoru Orloviću, dotadašnjem tajniku, istekao mandat, ali da na prvoj sjednici dotični nije ponovno imenovan tajnikom, a niti je potvrđen za vršitelja dužnosti, te da usprkos tome obavlja poslove tajnika i za to prima plaću te vozi službeno vozilo Hrvatskoga sabora na teret poreznih obveznika. Dalje se navodi da prema imovinskoj kartici dužnosnika koju je dostavio na početku svojega mandata u studenome 2016. godine stoji da je predviđeni datum kraja mandata 14. listopada 2020., što je prošlo, a na plenarnoj sjednici Hrvatskoga sabora sve do dana prijave nije ponovno imenovan. Također se navodi da dužnosnik ostvaruje mjesečnu plaću od 15.821,00 kuna te da vozi službeni automobil sukladno Odluci o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije.

Nadalje, Povjerenstvo je 2. rujna 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4565-P-204/21-01-4 te je povodom iste otvoren predmet pod brojem P-204/21. U predmetnoj prijavi navodi se da je tajniku Hrvatskoga sabora Davoru Orloviću istekao mandat 14. listopada 2020. te da koristi kreditne kartice i službeno vozilo u privatne svrhe iako je istom mandat istekao.

Također, Povjerenstvo je 6. rujna 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4592-P-206/21-01-1 te je povodom iste otvoren predmet pod brojem P-206/21. U predmetnoj prijavi navodi se da je tajniku Hrvatskoga sabora Davoru Orloviću nije potvrđen mandat, a cijelo vrijeme koristi službeni automobil bez vozača što mu omogućuje da isti koristi i njegov sin.

S obzirom da su navedene neanonimne prijave u bitnom dijelu istovjetnog činjeničnog stanja kao u predmetu broj: P-172/21, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak Broj: 711-I-1435-P-204/21-02-19 od 8. rujna 2021., kojim su spojeni predmeti broj: P-172/21 i P-204/21, i zaključak Broj: 711-I-1443-P-206/21-02-8 od 9. rujna 2021., kojim su spojeni predmeti broj: P-172/21 i P-206/21, te je utvrđeno da će se povodom navedenih predmeta voditi jedan postupak pod brojem P-172/21.

Člankom 3. stavkom 1. točkom 18. ZSSI-a propisano je da je tajnik Hrvatskoga sabora dužnosnik u smislu navedenoga Zakona. Povjerenstvo je uvidom u Registar dužnosnika utvrdilo da je Davor Orlović obnašao dužnost tajnika Hrvatskoga sabora u razdoblju od 14. listopada 2016. do 14. listopada 2021. te da istu dužnost obnaša od 15. listopada 2021. do danas. Slijedom navedenog, povodom obnašanja navedene dužnosti, dužnosnik Davor Orlović u obvezi je postupati sukladno odredbama ZSSI-a.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od Hrvatskoga sabora te je na taj način steklo vlastita saznanja o mogućem sukobu interesa dužnosnika. Isto tako Povjerenstvo je ocjenjivalo i navode iz zaprimljenih neanonimnih prijava.

Naime, Povjerenstvo je dopisom Broj: 711-1-1273-P-172/21-02-11 od 30. srpnja 2021. zatražilo od Hrvatskoga sabora očitovanje od kada, odnosno u kojem razdoblju i u kojim mandatima je dužnosnik Davor Orlović obnašao/obnaša dužnost tajnika Hrvatskoga sabora i na temelju kojih odluka te po kojoj osnovi je istom dužnosniku u navedenom razdoblju određivana plaća te je li isti ostvarivao i koristio pravo na korištenje službenih osobnih automobila, mobilnih telefona, sredstava za službena putovanja, poslovnih kreditnih kartica i/ili sredstava reprezentacije i na temelju koje odluke.

Tajništvo Hrvatskoga sabora je povodom spomenutog traženja Povjerenstva dostavilo dopis KLASA: 023-01/21-01/06, URBROJ: 6541-21-02, od 6. kolovoza 2021. u kojem se navodi da dužnosnik Davor Orlović obnaša dužnost tajnika Hrvatskoga sabora od 14. listopada 2016. na temelju Odluke Hrvatskoga sabora o imenovanju tajnika Hrvatskoga sabora („Narodne novine” br. 93/16.) u 9. i 10. sazivu Hrvatskoga sabora. Također se navodi da je dužnosniku Davoru Orloviću određivana plaća sukladno Rješenju Odbora za izbor, imenovanja i upravne poslove, KLASA: UP/I-120-02/16-03/15, URBROJ: 652118-16-01, te da je dužnosnik ostvario i od dana imenovanja koristio pravo na korištenje službenog osobnog automobila, mobilnog telefona, sredstva za službena putovanja i sredstva reprezentacije na temelju Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine”, br. 128/00., 20/01., 133/01., 18/06. i 59/16.). dok poslovnu kreditnu karticu nije nikada izradio niti koristio. U prilogu navedenom dopisu dostavljene su preslike Odluke Hrvatskoga sabora o imenovanju tajnika Hrvatskoga sabora, Rješenja Odbora za izbor, imenovanja i upravne poslove, KLASA: UP/I-120-02/16-03/15, URBROJ: 652118-16-01, od 25. listopada 2016., kojim je određena plaća dužnosnika, te Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije.

Nadalje, nastavno na zaprimljeni dopis Hrvatskoga sabora od 18. listopada 2021. Povjerenstvo je od istoga tijela dopisom Broj: 711-1-1624-P-172/21-04-11 od 5. listopada 2021. zatražilo dopunu očitovanja je li postupak razrješenja/ponovnog imenovanja tajnika Hrvatskoga sabora iniciran i/ili pokrenut, tko, kada i na koji način inicira postupak te u kojoj je fazi. Istim dopisom Hrvatski sabor pozvan je pojasniti postupak razrješenja odnosno imenovanja tajnika Hrvatskoga sabora.

Ured predsjednika Hrvatskoga sabora je na spomenuto traženje odgovorio dopisom KLASA: 023-01/21-01/13, URBROJ: 6511-1-21-02, od 18. listopada 2021. navodeći da je Hrvatski sabor na sjednici održanoj 15. listopada 2021. većinom glasova (91 glasom ”za” i 9 glasova ''suzdržan”) donio Odluku o razrješenju i imenovanju tajnika Hrvatskoga sabora te da je u skladu s točkom III. navedene Odluke ista stupila na snagu danom donošenja te je objavljena u „Narodnim novinama“. Pored toga, navedeno je da su prijedlog navedene Odluke, kao i ostali podatci koji se odnose na istu, javno dostupni na internetskim stranicama Hrvatskoga sabora, a postupak razrješenja, odnosno imenovanja tajnika Hrvatskoga sabora propisan je odredbama Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. i 123/20.).

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istoga članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 41. stavcima 1. i 2. Poslovnika Hrvatskoga sabora propisano je da tajnika i zamjenika tajnika Sabora imenuje, odnosno razrješuje dužnosti Sabor, na prijedlog predsjednika Sabora te da se tajnik i zamjenik tajnika Sabora imenuju na vrijeme od četiri godine i mogu biti ponovno imenovani na tu dužnost.

Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije u točki II. propisano je da su dužnosnici i državni službenici u Saboru, za potrebe ostvarivanja prava iz iste Odluke, svrstani su u četiri skupine pri čemu je tajnik Sabora svrstan u II. skupinu. Točkom III. stavkom 2. navedene Odluke propisano je da pravo na korištenje službenog osobnog automobila gornje srednje klase sa službenim vozačem 24 sata dnevno pripada potpredsjednicima Sabora i tajniku Sabora, a točkom III. stavkom 1. je propisano da tajniku Sabora pripada pravo na korištenje mobilnog telefona. Također, točkom IX. stavkom 1. navedene Odluke propisano je da tajnik Sabora ima pravo na sredstva za reprezentaciju unutar organiziranih ugostiteljskih usluga u Saboru.

Povjerenstvo je nastavno na sve navedeno utvrdilo da je dužnosnik Davor Orlović dužnost tajnika Hrvatskoga sabora obavljao od 14. listopada 2016., kada je Odlukom Hrvatskoga sabora o imenovanju tajnika Hrvatskoga sabora imenovan na navedenu dužnost te da je istu dužnost obavljao do donošenja Odluke o razrješenju i imenovanju tajnika Hrvatskoga sabora („Narodne novine“, br. 112/21.) od 15. listopada 2021. kada je razriješen. Istom Odlukom Hrvatskoga sabora dužnosnik je imenovan za tajnika Hrvatskoga sabora te je Odluka stupila na snagu danom donošenja.

Kako je dužnosnik Davor Orlović u navedenom razdoblju u kontinuitetu obavljao dužnost tajnika Hrvatskoga sabora, isti je s tog osnova zadržavao sva prava i obveze koje proizlaze iz obavljanja navedene dužnosti pa tako i prava na isplatu plaće te prava i obveza koja proizlaze iz Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije, konkretno, prava na korištenje službenog vozila 24 sata dnevno. Vezano uz korištenje poslovne kreditne kartice utvrđeno je da dužnosnik istu nije nikada izradio niti koristio.

Povjerenstvo zaključuje da iz utvrđenih okolnosti ne proizlazi da je u postupanju dužnosnika Davora Orlovića, tajnika Hrvatskoga sabora, došlo do povrede odredbi ZSSI-a pri čemu se posebno ističe da Povjerenstvo u predmetnom slučaju nije propitivalo zakonitost postupanja tijela Hrvatskoga sabora u vezi imenovanja dužnosnika sukladno odredbama Poslovnika Hrvatskoga sabora, niti je za navedeno nadležno, već je Povjerenstvo u predmetnom slučaju propitivalo zakonitost postupanja dužnosnika u kontekstu primjene ZSSI-a te se eventualni propusti u postupku njegova imenovanja ne mogu stavljati dužnosniku na teret.

Slijedom navedenog, odlučeno je kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Davor Orlović, elektroničkom dostavom
2. Podnositeljima prijava, putem e-maila
3. Objava na internetskoj stranici Povjerenstva
4. Pismohrana